
ODLOČITVE REPUBLIKE SLOVENIJE

V ZVEZI Z ZADEVAMI EVROPSKE UNIJE

PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Predlog uredbe Evropskega parlamenta in Sveta o vzpostavitvi okvira ukrepov za krepitev evropskega ekosistema računalništva v oblaku in UI (akt EU o razvoju računalništva v oblaku in UI)
Naslov dokumenta v delovnem jeziku EU: Proposal for a Regulation of the European Parliament and of the Council establishing a framework of measures for strengthening Europe’s cloud and AI ecosystem (Cloud and AI Development Act)
Datum dokumenta: 04. 06. 2026
Številka dokumenta: 10104/26 
Medinstitucionalna oznaka: 2026/0138(COD)

Pri izdelavi predloga stališča so upoštevane še različice in priloge dokumenta EU: 

2. Vrsta odločitve RS: Stališče Republike Slovenije
3. Postopek sprejemanja zadeve EU v institucijah EU:

Postopek: Redni zakonodajni postopek 
Faza sprejemanja: 
Akt je v začetni fazi sprejemanja na delovni skupini Sveta EU. 
4. Pristojni organ EU: 

Svet  EU v sestavi: TTE - Svet EU za promet, telekomunikacije in energijo 

Delovno telo Sveta EU: H.05 - Delovna skupina za telekomunikacije in informacijsko družbo

5. Organ, pristojen za dokončen sprejem stališča RS:

  Državni zbor
6. Pravna podlaga za obravnavo v Državnem zboru: 
 Vlada Republike Slovenije pošlje predlog stališča Republike Slovenije v odločanje Državnemu zboru Republike Slovenije v skladu s prvim odstavkom 4. člena Zakona o sodelovanju med državnim zborom in vlado v zadevah Evropske unije. 
Pri delu v Državnem zboru bodo sodelovali:  Franci Matoz, minister za notranje zadeve in javno upravo, Denis Zobarič, državni sekretar, MNZJU, Mojca Štruc, generalna direktorica Direktorata za informacijsko družbo, MNZJU
7. Roki:

Predviden čas pričetka obravnave zadeve EU v institucijah EU: 31. 07. 2026

Predviden čas sprejema zadeve EU v institucijah EU: 31. 12. 2027
Rok za odziv organa: 8. 10. 2026
Rok za obravnavo na seji Vlade in njenih odborih: 5. 11. 2026

Rok za obravnavo predloga stališča RS v DZ: 20. 11. 2026

Predlog z obrazložitvijo za skrajšanje oziroma podaljšanje rokov: 

8. Organ, odgovoren za pripravo predloga stališča RS:

Organ: Ministrstvo za notranje zadeve in javno upravo
Kontaktne osebe organa: Klaudija Koražija, Služba za evropske zadeve in mednarodno sodelovanje; Polonca Blaznik, Direktorat za informacijsko družbo
9. Delovna skupina Vlade, organizirana za posamezno področje zadev EU: 

DS20 - Telekomunikacije, poštne storitve in storitve informacijske družbe 

vodilni organ: MNZJU - Ministrstvo za notranje zadeve in javno upravo

vodja delovne skupine: dr. Polonca Blaznik, sekretarka, Direktorat za informacijsko družbo
Delovna skupina je predlog stališča RS obravnavala:  Da
10. Predlog stališča RS je usklajen z organi:

Organ: Ministrstvo za demografijo, družino in socialne zadeve, Ministrstvo za finance, Ministrstvo za gospodarstvo, delo in šport, Ministrstvo za infrastrukturo in energetiko, Urad za Slovence v zamejstvu in po Svetu, Ministrstvo za izobraževanje, znanost in mladino, Ministrstvo za kulturo, Ministrstvo za kmetijstvo, Ministrstvo za lokalno samoupravo, kohezijo in regionalni razvoj, Ministrstvo za obrambo, Ministrstvo za okolje in prostor, Ministrstvo za pravosodje, Ministrstvo za zdravje, Ministrstvo za zunanje in evropske zadeve, Urad Vlade Republike Slovenije za informacijsko varnost
Kontaktna oseba organa: Helena Gašperlin Petrovt (MKM), Irena Vogrinčič Puc (MP), Erik Kopač (MORS), Bojana Adem, Jasna Koblar (MZEZ), Snežana Ninič (MIZM), Petra Blajhribar Kubo (MK), Veronika Odlazek, Marko Cerar (MZIE), Luka Vombek (MOP), Mojca Mihelj, (MGDŠ), Žiga Novak (URSIV)
11. O predlogu stališča RS je bilo opravljeno posvetovanje z: 

12. Zahteva za obravnavo: na seji Vlade, na seji Odbora za gospodarstvo
	Franci Matoz

MINISTER


II.

PREDLOG

STALIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22, 57/25 - ZF in 555/26) je Vlada Republike Slovenije sprejela naslednji sklep

A)

Republika Slovenija je sprejela (določila predlog)
Stališče Republike Slovenije
Vlada Republike Slovenije je sprejela na podlagi 49.h člena Poslovnika Vlade Republike Slovenije predlog stališča Republike Slovenije k zadevi Predlog Uredbe Evropskega parlamenta in Sveta o vzpostavitvi okvira ukrepov za krepitev evropskega ekosistema računalništva v oblaku in UI (akt EU o razvoju računalništva v oblaku in UI) - 10104/26, ki se glasi:

Republika Slovenija podpira prizadevanja Evropske unije (v nadaljnjem besedilu: Unija) za krepitev lastnih zmogljivosti na področju storitev računalništva v oblaku in umetne inteligence (v nadaljnjem besedilu: UI). V zvezi s tem podpira namen in cilje predloga Akta o razvoju računalništva v oblaku in UI, zlasti krepitev evropskih računskih zmogljivosti, razvoj varnih in konkurenčnih evropskih storitev računalništva v oblaku, spodbujanje raziskav, razvoja in uporabe UI ter zmanjševanje strateške tehnološke odvisnosti Unije. Pri tem ocenjuje, da je treba pri izvajanju predlaganih ukrepov zagotoviti uravnotežen pristop, ki bo spodbujal inovacije, varoval javni interes ter preprečeval nesorazmerne administrativne, kadrovske in finančne obremenitve.

Republika Slovenija poudarja pomen raziskovalne dejavnosti kot sestavnega dela celotnega razvojnega cikla na področju storitev računalništva v oblaku in UI. Raziskave, razvoj, inovacije ter uvajanje in uporaba naprednih tehnoloških rešitev je treba obravnavati kot medsebojno povezane dejavnosti. Slovenija si bo zato prizadevala, da bo raziskovalna razsežnost ustrezno upoštevana v ukrepih za krepitev evropskega ekosistema za računalništvo v oblaku in UI, vključno z vzpostavitvijo ustrezne infrastrukture za suveren razvoj, uvajanje in uporabo UI. Posebno pozornost bo namenila odprtemu in nediskriminatornemu dostopu raziskovalnih organizacij in raziskovalcev do naprednih evropskih računskih zmogljivosti ter njihovemu povezovanju z evropskimi raziskovalnimi infrastrukturami in pobudami na področju visokozmogljivega računalništva in umetne inteligence. Republika Slovenija se bo zavzemala za izvajanje ukrepov uredbe ob učinkovitem izkoriščanju in povezovanju obstoječih evropskih in nacionalnih zmogljivostih, zlasti infrastrukture Skupnega podjetja EuroHPC in tovarn za UI. Pri vzpostavljanju mreže izkustvenih in pospeševalnih centrov za UI si bo prizadevala za ustrezno geografsko pokritost in dostopnost njihovih storitev v vseh državah članicah, zlasti z vidika potreb manjših držav. Prav tako se bo zavzemala, da se pri podpori razvoju najnaprednejših modelov UI upošteva jezikovna raznolikost Unije, vključno z razvojem in prilagajanjem modelov za manjše in manj zastopane evropske jezike, tudi slovenščino.

Republika Slovenija podpira vzpostavitev preglednega in usklajenega evropskega okvira za ravni zanesljivosti storitev računalništva v oblaku. Merila morajo biti jasna, objektivna, tehnološko nevtralna, preverljiva in enotno uporabljiva v vseh državah članicah. Pri nadaljnji obravnavi bo posebno pozornost namenila jasni opredelitvi dejavnosti javnega sektorja, ki prispevajo k ohranjanju javnega reda, ter enotni in pravno predvidljivi uporabi teh meril v državah članicah.

Republika Slovenija poudarja, da mora biti okvir suverenosti oblačnih storitev po predlagani uredbi jasno usklajen z obstoječim evropskim in nacionalnim okvirom kibernetske varnosti, zlasti z Direktivo (EU) 2022/2555 (NIS2), nacionalnim Zakonom o informacijski varnosti (ZInfV-1), evropskim okvirom kibernetskega certificiranja ter njegovo predlagano prenovo v okviru Akta o kibernetski varnosti. V nadaljnji obravnavi se bo zavzemala za rešitve, ki bodo preprečile podvajanje zahtev, ocen, revizij in nadzornih postopkov ter omogočile ponovno uporabo ustreznih dokazil o skladnosti ter za jasno razmejitev nalog pristojnih organov po tej uredbi od nalog nacionalnih organov za kibernetsko varnost, certificiranje in odzivanje na incidente

Republika Slovenija ocenjuje, da mora biti pri ocenah tveganja ohranjena odgovornost držav članic za nacionalno varnost in druge bistvene državne funkcije. Skupna evropska metodologija mora temeljiti na tveganjih ter upoštevati občutljivost in kritičnost sistemov in podatkov, operativno neprekinjenost, pravno izpostavljenost tretjim državam, odvisnosti od dobaviteljev, koncentracijska tveganja ter razpoložljivost alternativ. Pri izmenjavi rezultatov ocen je treba zagotoviti ustrezno zaščito tajnih, varnostno občutljivih in operativnih informacij. 

Republika Slovenija si bo prizadevala, da se pri izvajanju ocen tveganja in določanju ustreznih ravni zanesljivosti oblačnih storitev ustrezno upoštevajo tudi posebnosti raziskovalne dejavnosti, kadar se navedene določbe za njihove dejavnosti.

Republika Slovenija ocenjuje, da so migracije kompleksnih, kritičnih ali starejših storitev računalništva v oblaku lahko tehnično in finančno zahtevne. Zato si bo prizadevala, da bodo zahteve za prehod na drugo storitev izvedljive in sorazmerne ter da bodo med drugim ustrezno upoštevale naravo posameznih storitev računalništva v oblaku, zahteve sektorske nacionalne in evropske zakonodaje, tehnično zahtevnost, neprekinjenost delovanja, prenosljivost podatkov, dejansko razpoložljivost ustreznih rešitev na trgu in realne izvedbene možnosti javnih organov.

Republika Slovenija podpira uporabo javnega naročanja kot instrumenta za krepitev evropske odpornosti, inovacij in tehnološkega razvoja. Merila evropske dodane vrednosti morajo biti jasna, preverljiva, sorazmerna in neposredno povezana s predmetom naročila. Njihova uporaba ne sme povzročati pravne negotovosti, nesorazmernega podaljševanja postopkov ali neupravičenega omejevanja konkurence.

Republika Slovenija podpira prostovoljno povezovanje javnih oblačnih zmogljivosti (sodelovanje v Evropski zvezi oblakov javnega sektorja), skupna evropska javna naročila ter enoten sistem priznavanja storitev računalništva v oblaku glede na ravni zanesljivosti. Takšni mehanizmi so lahko posebej pomembni za manjše države članice, ki posameznih specializiranih zmogljivosti ne morejo učinkovito razvijati in vzdrževati same. Republika Slovenija bo zagovarjala rešitve, ki bodo omogočale odprt in nediskriminatoren dostop do teh zmogljivosti ter prispevale k njihovi bolj uravnoteženi geografski razporeditvi v Uniji.

Republika Slovenija podpira ukrepe za razvoj in učinkovitejše umeščanje podatkovnih centrov v prostor, ki prispevajo h krepitvi računskih zmogljivosti Unije ter upoštevajo cilje trajnosti in učinkovite rabe virov. Pri tem je treba pri ukrepih za pospešeno umeščanje podatkovnih centrov upoštevati nacionalne energetske, omrežne in okoljske specifike ter načelo subsidiarnosti. Pospešitev upravnih postopkov ne sme zmanjšati ravni varstva okolja, prostora, voda narave in kulturne dediščine, niti posegati v pravice javnosti.

Republika Slovenija podpira večjo uporabo odprtokodnih rešitev in odprtih standardov v javnem sektorju. Njihova izbira mora temeljiti na objektivni presoji funkcionalnosti, kibernetske varnosti, interoperabilnosti, stroškov življenjskega cikla in vzdrževanja ter razpoložljivosti strokovne podpore.

Republika Slovenija si bo v nadaljnjih pogajanjih prizadevala za jasno, izvedljivo, stroškovno vzdržno in sorazmerno ureditev, ki bo upoštevala položaj manjših držav članic, javnega sektorja ter malih in srednjih podjetij.

Prav tako si bo Republika Slovenija pri usklajevanju predloga uredbe prizadevala za izboljšanje določb v smeri večje jasnosti in pravne predvidljivosti. Posebno pozornost bo namenila preprečevanju podvajanja obveznosti, postopkov poročanja, nadzornih mehanizmov in institucionalnih struktur. Ureditev mora pri tem zagotavljati visoko raven varstva osebnih podatkov in temeljnih pravic ter biti sorazmerna z zasledovanimi cilji v javnem interesu. Ureditev mora prav tako spoštovati neodvisnost in samostojnost sodstva ter zagotavljati nemoteno, učinkovito in varno delovanje sodišč in drugih pravosodnih organov.

B) (Za zakonodajne akte in odločitve politične narave)

POGLAVITNE REŠITVE IN CILJI PREDLOGA ZADEVE EU: 
Evropska komisija (v nadaljnjem besedilu: Komisija) je 3. junija 2026 predstavila predlog uredbe o vzpostavitvi okvira ukrepov za krepitev evropskega ekosistema računalništva v oblaku in UI. Predlog obravnava strateški problem omejene razpoložljivosti računskih zmogljivosti v Evropski uniji, zlasti zmogljivosti podatkovnih centrov, ter visoko stopnjo odvisnosti evropskega trga od ponudnikov storitev v oblaku iz tretjih držav. Komisija izhaja iz ugotovitve, da so storitve računalništva v oblaku, podatkovni centri in umetna inteligenca (v nadaljnjem besedilu: UI) postali ključni elementi gospodarske varnosti, tehnološke suverenosti, odpornosti in konkurenčnosti Unije.

Temeljni cilji predloga so povečanje računskih zmogljivosti ter spodbujanje razvoja in uvajanja UI v Uniji, pa tudi vzpostavitev ugodnejših pogojev za trajnostno umeščanje podatkovnih centrov. Predlog je namenjen tudi zmanjšanju tveganj, povezanih z odvisnostjo od ponudnikov storitev računalništva v oblaku iz tretjih držav, krepitvi podatkovne suverenosti, operativne neprekinjenosti in odpornosti javnega sektorja ter spodbujanju odprtokodnih rešitev, evropskih oblačnih tehnologij in uporabe UI v strateških gospodarskih in družbenih sektorjih.

Ključne predlagane rešitve

Raziskovalne, razvojne in uvajalne dejavnosti za ekosistem računalništva v oblaku in UI

Predlog uvaja več pobud za krepitev vodilne vloge Unije na področju storitev računalništva v oblaku in UI. Njihov namen je spodbujati raziskave, inovacije, razvoj infrastrukture ter uporabo naprednih tehnoloških rešitev v gospodarstvu in javnem sektorju.

Predvidena je podpora razvoju in uvajanju naprednih tehnologij podatkovnih centrov, ki zagotavljajo večjo energetsko učinkovitost in učinkovito rabo virov, ter razvoju in uvajanju celovitih tehnoloških rešitev za računalništvo v oblaku. Predlog vključuje tudi ukrepe za krepitev zmogljivosti Unije na področju najnaprednejših modelov in sistemov UI (frontier AI) ter modelov in sistemov fizične UI. Poseben poudarek je namenjen njihovemu uvajanju v strateških sektorjih Unije. Predvideni so tudi pospeševanje razvoja in uporabe industrijske UI v strateških sektorjih ter hitrejši razvoj in uvajanje modelov in sistemov UI v javnem sektorju.

Predlog določa tudi podporne ukrepe za razvoj evropskega ekosistema UI. Med drugim predvideva vzpostavitev mreže izkustvenih in pospeševalnih centrov za UI (Experience and Acceleration Centres for AI). 

Države članice bodo morale v enem letu od začetka veljavnosti uredbe sprejeti nacionalno strategijo za računalništvo v oblaku in UI, usklajeno s cilji uredbe. Nacionalna strategija bo morala obravnavati razvoj infrastrukture, uvajanje storitev, vključevanje v evropske pobude ter krepitev raziskav, razvoja in uporabe UI.

Nacionalna strategija za UI do leta 2030 (NsUI 2030), sprejeta marca 2026, je krovni strateški dokument Republike Slovenije za odgovoren, varen, zaupanja vreden in razvojno usmerjen razvoj umetne inteligence. Določa vizijo, strateške cilje, horizontalne gradnike in upravljavsko strukturo za usklajeno delovanje države, gospodarstva, znanosti, javnega sektorja in civilne družbe na tem področju. Poseben poudarek namenja tehnološki, podatkovni, infrastrukturni, regulativni in jezikovni suverenosti Slovenije. Izpostavlja tudi pomen slovenskega jezika, kulturne identitete in kulturne dediščine v digitalnem okolju ter enakovredno prisotnost slovenščine v evropskem in mednarodnem prostoru umetne inteligence. Po sprejemu uredbe bo dopolnjena, skladno z cilji uredbe.

Zmogljivosti podatkovnih centrov

Komisija predlaga vzpostavitev okvira za določanje območij za pospešeno uvajanje podatkovnih centrov, na katerih naj bi države članice zagotovile ugodnejše pogoje za izgradnjo novih zmogljivosti.

Predvideni ukrepi obsegajo določitev območij, primernih za razvoj podatkovnih centrov, vzpostavitev enotnih informacijskih točk za njihove upravljavce, poenostavitev postopkov za pridobivanje dovoljenj in spremljanje razvoja zmogljivosti podatkovnih centrov. Predlog določa tudi možnost, da se posameznim projektom podatkovnih centrov podeli status strateškega projekta.

Za Republiko Slovenijo je to področje pomembno z vidika razvoja digitalne infrastrukture, razpoložljivosti energije in omrežnih zmogljivosti, prostorskega načrtovanja, varstva okolja, kibernetske varnosti in industrijske politike. Predlog podatkovne centre obravnava kot strateško infrastrukturo in ne zgolj kot tehnične objekte.

Avtonomija

Predlog na področju avtonomije ureja zlasti suverenost storitev računalništva v oblaku, uporabo teh storitev v javnem sektorju, javno naročanje, Evropsko zvezo oblakov javnega sektorja ter uporabo odprtokodnih rešitev.

Okvir za suverenosti na področju storitev računalništva v oblaku

Predlog uvaja štiri ravni zanesljivosti na področju storitev računalništva v oblaku. Njihov namen je omogočiti presojo, v kolikšni meri posamezna storitev zagotavlja podatkovno suverenost, operativno avtonomijo, hrambo in obdelavo podatkov v Uniji ter zaščito pred nedopustnim vplivom tretjih držav.

Prva raven določa osnovne zahteve glede sedeža ponudnika v Uniji, lokacije infrastrukture ter obdelave podatkov v Uniji. Višje ravni določajo strožje zahteve glede lastništva in nadzora, lokacije in statusa osebja, dostopa do podatkov, kibernetske varnosti ter neodvisnosti od pravnih redov tretjih držav.

Ponudniki storitev računalništva v oblaku bodo lahko zaprosili za priznanje posamezne ravni zanesljivosti. Za najnižjo raven je predviden poenostavljen postopek na podlagi izjave o skladnosti, za višje ravni pa neodvisna presoja tretje strani.

Republika Slovenija poudarja, da mora biti okvir suverenosti oblačnih storitev po predlagani uredbi jasno usklajen z obstoječim evropskim in nacionalnim okvirom kibernetske varnosti, zlasti z Direktivo (EU) 2022/2555 (NIS2), nacionalnim Zakonom o informacijski varnosti (ZInfV-1), evropskim okvirom kibernetskega certificiranja ter njegovo predlagano prenovo v okviru Akta o kibernetski varnosti. 

Preprečiti je treba podvajanje zahtev, ocen, revizij in nadzornih postopkov ter omogočiti ponovno uporabo ustreznih dokazil o skladnosti. Priznanje ravni zanesljivosti ne sme nadomestiti obveznosti glede obvladovanja kibernetskih tveganj, varnosti dobavnih verig, poročanja o incidentih in nadzora po NIS2 oziroma nacionalnem pravu.

Republika Slovenija se bo zavzemala za jasno razmejitev nalog pristojnih organov po tej uredbi od nalog nacionalnih organov za kibernetsko varnost, certificiranje in odzivanje na incidente. Morebitne nove pristojnosti morajo spremljati ustrezni kadrovski, tehnični in finančni viri.

Uporaba suverenih storitev računalništva v oblaku in javno naročanje

Države članice in subjekti Unije bodo morali najpozneje eno leto po začetku veljavnosti uredbe in nato vsaki dve leti izvajati ocene tveganja. V okviru teh ocen bodo opredelili dejavnosti javnega sektorja, pri katerih se uporabljajo ali se bodo uporabljale storitve računalništva v oblaku, ki so povezane z ohranjanjem bistvenih funkcij države in družbe oziroma s preprečevanjem resnih posledic za državo, javne storitve, prebivalstvo in varnost.

Ocene bodo zajemale zlasti dejavnosti v sektorjih iz prilog I in II k Direktivi (EU) 2022/2555 (NIS 2) ter dejavnosti na področjih nacionalne varnosti, notranje varnosti, upravljanja zunanjih meja, obrambe, pravosodja ter preprečevanja, odkrivanja, preiskovanja in pregona kaznivih dejanj. Na podlagi teh ocen tveganja bodo države članice in subjekti Unije določili ustrezno raven zanesljivosti za posamezne opredeljene dejavnosti javnega sektorja. Komisija bo z izvedbenimi akti določila metodologijo ocenjevanja.

Pri ocenah tveganja mora biti ohranjena odgovornost držav članic za nacionalno varnost in druge bistvene državne funkcije. Skupna evropska metodologija mora temeljiti na tveganjih ter upoštevati občutljivost in kritičnost sistemov in podatkov, operativno neprekinjenost, pravno izpostavljenost tretjim državam, odvisnosti od dobaviteljev, koncentracijska tveganja ter razpoložljivost alternativ. Pri izmenjavi rezultatov ocen je treba zagotoviti ustrezno zaščito tajnih, varnostno občutljivih in operativnih informacij.

Če bo iz ocene tveganja izhajala potreba po višji ravni zaščite, bodo morali javni naročniki uporabljati storitve računalništva v oblaku, ki jim je bila priznana ustrezna raven zanesljivosti.

Migracije kompleksnih, kritičnih ali starejših storitev računalništva v oblaku so lahko tehnično in finančno zahtevne. Skrajni časovni rok mora med drugim ustrezno upoštevati naravo posameznih storitev računalništva v oblaku, zahteve sektorske nacionalne in evropske zakonodaje, vključno z zahtevami Zakona o varstvu dokumentarnega in arhivskega gradiva ter arhivih (ZVDAGA) tehnično zahtevnost, neprekinjenost delovanja, prenosljivost podatkov, dejansko razpoložljivost ustreznih rešitev na trgu in realne izvedbene možnosti javnih organov.

Predlog uvaja tudi uporabo meril evropske dodane vrednosti pri javnem naročanju storitev računalništva v oblaku in sistemov UI. Pri postopkih javnega naročanja inovativnih storitev v oblaku in sistemov UI naj bi naročniki poleg cene upoštevali tudi merila evropske dodane vrednosti (Union Added Value). Ta naj bi med drugim zajemala prispevek h krepitvi dobavne verige Unije, vključevanje tehnologij, razvitih v Uniji, inovacije, potrebne za zagotavljanje storitev v Uniji, ter uporabo strojnih komponent, zasnovanih in izdelanih v Uniji.

Predlog tako v postopke javnega naročanja uvaja nove obveznosti za naročnike, kar lahko poveča kompleksnost in zahtevnost izvajanja postopkov javnega naročanja. Republika Slovenija si bo zato prizadevala za čim večjo jasnost, sorazmernost, enostavno izvedljivost in učinkovitost teh določb v praksi.

Evropska zveza oblakov javnega sektorja

Predlog vzpostavlja Evropsko zvezo oblakov javnega sektorja (v nadaljevanju zveza EuroCloud). Gre za okvir, ki naj bi omogočal souporabo storitev podatkovnih centrov javnega sektorja in storitev računalništva v oblaku med sodelujočimi subjekti javnega sektorja.

Namen zveze EuroCloud je povečati izkoriščenost obstoječih zmogljivosti, zmanjšati podvajanje naložb, okrepiti čezmejno sodelovanje ter omogočiti uporabo varnih in zanesljivih storitev računalništva v oblaku za potrebe javnega sektorja.

Skupno javno naročanje Komisije

Komisija bo lahko izvajala skupna javna naročila za podatkovne centre, storitve računalništva v oblaku, programsko opremo in sisteme UI. Pri tem bo lahko delovala kot osrednji nabavni organ za institucije Evropske unije, druge subjekte Unije in sodelujoče naročnike iz držav članic.

Takšna ureditev je lahko pomembna predvsem za tiste države članice in njihove  javne organe, ki želijo dostopati do obsežnejših, varnejših ali stroškovno učinkovitejših evropskih rešitev, vendar sami nimajo zadostnega obsega povpraševanja ali ustreznih strokovnih zmogljivosti za izvedbo zahtevnih postopkov javnega naročanja.

Odprtokodne rešitve

Predlog poudarja pomen odprtokodne programske opreme in odprtih standardov pri krepitvi evropske digitalne suverenosti. Institucije Unije in javni sektor držav članic bodo morali spodbujati uporabo in ponovno uporabo odprtokodnih komponent pri razvoju in naročanju rešitev na področju storitev računalništva v oblaku in UI.

Komisija bo v okviru Interoperabilnostnega portala vzpostavila katalog odprtokodnih rešitev EU, države članice pa bodo lahko sodelovale v mreži programskih pisarn za odprto kodo, ki jo bo vzpostavila Komisija.

Republika Slovenija podpira uporabo odprtokodnih rešitev in odprtih standardov, pri čemer mora njihova uporaba temeljiti na sorazmernem pristopu ter upoštevati kibernetsko varnost, stroške življenjskega cikla, vzdrževanje in razpoložljivost ustrezne strokovne podpore.

Republika Slovenija že sodeluje v različnih evropskih konzorcijih za digitalno infrastrukturo (EDIC), med drugim kot opazovalka v konzorciju Digital Commons European Digital Infrastructure Consortium (DC-EDIC). Ob tem na nacionalni ravni razvija pristop za bolj sistematično uporabo odprte kode v javnem sektorju ter podporo odprtokodnim rešitvam.

OCENA VPLIVOV IN POSLEDIC PREDLOGA ZADEVE EU: 

Vpliv na pravni red


Sprememba obstoječih aktov


Uredba se bo neposredno uporabljala na nacionalni ravni, hkrati pa bo vplivala tudi na druge relevantne akte. Obseg potrebnih prilagoditev teh aktov bo odvisen od končnega besedila uredbe.


Priprava novih aktov


Potrebno bo pripraviti predpis za izvajanje Uredbe o vzpostavitvi okvira ukrepov za krepitev evropskega ekosistema za računalništva v oblaku in UI.

Posledice za proračun

Možne finančne posledice bodo povezane z določitvijo in delovanjem pristojnih organov, pripravo nacionalne strategije, izvajanjem periodičnih ocen tveganja, prilagoditvijo postopkov javnega naročanja, migracijami informacijskih sistemov, razvojem strokovnih zmogljivosti ter sodelovanjem v evropskih mehanizmih (npr. Zveza EuroCloud). Višine finančnih posledic v tej fazi ni mogoče zanesljivo oceniti, saj bo odvisna od končnega besedila uredbe, izbranega nacionalnega institucionalnega modela in obsega potrebnih prilagoditev.

Vpliv na gospodarstvo

Uredba lahko ustvari nove tržne priložnosti za evropske ponudnike storitev računalništva v oblaku in sistemov UI, zlasti za inovativna mala in srednja podjetja. Enotno priznavanje ravni zanesljivosti po vsej Evropski uniji lahko zmanjša razdrobljenost nacionalnih zahtev in olajša čezmejno poslovanje. Po drugi strani pa lahko obveznosti v zvezi z revizijami, dokazovanjem skladnosti, lokacijo infrastrukture in nadzorom povečajo stroške ponudnikov. Na upravljavce podatkovnih centrov bodo vplivali novi postopki, povezani z določitvijo območij za pospešeno uvajanje, vzpostavitvijo enotnih informacijskih točk, izdajanjem dovoljenj in izvajanjem strateških projektov.

Vpliv na javno upravo

Uredba bo na javno upravo vplivala neposredno kot na naročnika in uporabnika storitev računalništva v oblaku ter sistemov umetne inteligence, glede na končno ureditev pa tudi kot na pristojni oziroma nadzorni organ. Dodatne obveznosti bodo povezane z javnim naročanjem, migracijami storitev računalništva v oblaku, uporabo odprtokodnih rešitev ter sodelovanjem v evropskih mehanizmih.

Vpliv na okolje

Povečanje zmogljivosti podatkovnih centrov lahko poveča porabo električne energije in vode ter potrebe po prostoru in omrežnih zmogljivostih. Predlog hkrati spodbuja energetsko učinkovitost in učinkovito rabo virov, uporabo čiste energije in odpadne toplote, ponovno uporabo degradiranih območij ter podnebno odpornost. Za Republiko Slovenijo bodo pomembni predvsem razpoložljivost električne energije in omrežnih priključkov, vpliv na vodne vire, možnosti uporabe odpadne toplote, prostorske in okoljske omejitve ter čezmejne možnosti uporabe računskih zmogljivosti.

Drugo

C)

Predstavniki RS, ki bodo zastopali stališče RS v institucijah EU: 

Franci Matoz, minister; Denis Zobarič, državni sekretar, MNZJU; Goranka Krošelj, namestnica stalne predstavnice; Tomas Tišler, Aleš Krevsel, svetovalca, telekomunikacije in informacijska družba ter Sergej Možina in Gregor Švajger, raziskave, SPBR

